酬子明冬後出思正夏中見招之什
作者：黄裳
朝代：宋

paragraphs: 大學閒官閉門坐，漬墨磨丹滿文藁。
霜風門外潮頭過，馬首長鬚欲吹倒。
雙眸厭爲塵沙昏，出外遽止從予好。
不復見君今幾時，相憶還驚歲華老。
恨得新詩何太晚，瓜李爲期閒夢斷。
餘酒喜見忘機翁，聲色嘗與心相同。
小沼荷花未云昨，君來且負爐中紅。
東鄰交友亦愛客，烹鮮盤饌工于儂。
青蝸烏賊欠此可，蟹蛤已有吳間風。
勞生多故豈足念，莫不有分勞沖沖。
有錢取醉亦足矣，滿腹以外吾何容。
漫漫雪意稍含蓄，瑶池將見涵春空。
兩騎翩翩踏瓊玖，州北主人相望久。
解顔一笑如君難，區區論報非吾友。